ANC vol hoop om Potch-tussenverkiesing te wenInwoners van die Tlokwe-munisipale gebied in Noordwes, wat Potchefstroom insluit, het die geleentheid om te verseker dat die ANC ŉ tussenverkiesing wat vandag [Woensdag] daar plaasvind, te kan wen, het die party gesê. “Vandag se tussenverkiesing is nog ŉ geleentheid vir die mense van die Noordwes-provinsie om te verseker dat ŉ oorweldigende oorwinning die ANC toekom,” het Kenny Morolong, ŉ woordvoerder van die ANC, in ŉ verklaring gesê. “ŉ ANC-oorwinning sal verseker dat die provinsie, onder leiding van die ANC, aanhou om dienste aan die mense van Noordwes te lewer.” Die tussenverkiesing kom nadat ŉ mosie van wantroue teen die munisipaliteit se voormalige burgemeester, Maphetle Maphetle, tydens ŉ onlangse vergadering ingedien en aanvaar is. Dit was die tweede keer wat hy ontsetel is en deur DA-raadslid Annette Combrink, as burgemeester vervang is. Ná Maphetle die laaste keer ontsetel is, het die ANC se dissiplinêre komitee 14 ANC-raadslede geskors omdat hulle glo die mosie van wantroue ondersteun het. Vandag se verkiesing word gehou om die 14 plekke in die raad te vul. Intussen word daar berig dat die ANC Dinsdag verskeie wyke besoek het “om na die mense se behoeftes te gaan luister”. Hulle het ook glo tydens dié besoeke, kospakkies aan inwoners uitgedeel. Die tussenverkiesing vind in Wyk 9 in Tlokwe, en agt ander wyke in die provinsie plaas. Die ANC, DA, Cope en APC ding om Wyk 9 mee.